Ելենա Լյադովա

Ելենա Իգորևնա Լյադովա (, ), կինոյի և թատրոնի ռուս դերասանուհի։ «Նիկա» և «Ոսկե արծիվ» մրցանակների եռակի դափնեկիր, Մոսկվայի կինոփառատոնի մրցանակի դափնեկիր կնոջ լավագույն դերակատարման համար (2015) և «ՏԷՖԻ» մրցանակակիր (2016)։

Կենսագրություն 
Ելենա Լյադովան ծնվել է 1980 թվականի դեկտեմբերի 25-ին Ռուսաստանի Տամբովի մարզի Մորշանսկ քաղաքում։ Հետագայում ընտանիքի հետ տեղափոխվել է Մոսկվայի մարզի Օդինցովո քաղաք, որտեղ էլ սկսել է հաճախել առաջին դասարան։

2002 թվականին Ելենա Լյադովան ավարտել է Մ. Շչեպկինի անվան թատերական բարձրագույն ուսումնարանը և ընդունվել Մոսկվայի պատանի հանդիսատեսի թատրոնի թատերախումբ։

2012 թվականին դերասանուհին արժանացել է «Ոսկե արծիվ» և «Նիկա» մրցանակների «Երկրորդ պլանի կնոջ լավագույն դերակատարում» անվանակարգում Անդրեյ Զվյագինցևի «Ելենա» ֆիլմում (2011) գլխավոր հերոսի դստեր դերը կատարելու համար։ Երկու տարի անց նա կրկին ստացել է «Ոսկե արծիվ» և «Նիկա» մրցանակներ «Կնոջ լավագույն դերակատարում» անվանակարգում ռեժիսոր Ալեքսանդր Վելեդինսկու «Աշխարհագրագետը գլոբուսը խմելու տվեց» () ֆիլմի գլխավոր հերոսի կնոջ դերը կատարելու համար։

Անձնական կյանք 
2015 թվականին Ելենա Լյադովան ամուսնացել է դերասան Վլադիմիր Վդովիչենկովի հետ, ում հետ նկարահանվել է «Լևիաֆան» ֆիլմում։

Դերեր թատրոնում 
 2005 – «Տրամվայ „Ցանկություն“», ռեժիսոր՝ Հենրիետա Յանովսկայա – Ստելլա
 2007 – «Ռոբերտո Զուկո», ռեժիսոր՝ Կամա Գինկաս – աղջիկ

Ֆիլմագրություն

Մրցանակներ 
 «Ամուրյան աշուն» փառատոնի մրցանակ կնոջ լավագույն դերակատարման համար (2006, «Պավլովի շունը» ֆիլմի համար)
 «Ոսկե արծիվ» մրցանակ «Երկրորդ պլանի կնոջ լավագույն դերակատարում» անվանակարգում (2012, «Ելենա» ֆիլմի համար)
 «Նիկա» մրցանակ «Երկրորդ պլանի կնոջ լավագույն դերակատարում» անվանակարգում (2012, «Ելենա» ֆիլմի համար)
 Օրենբուրգում անցկացվող «Արևելք և Արևմուտք։ Դասական և Ավանգարդ» VI կինոփառատոնի մրցանակ կնոջ լավագույն դերակատարման համար (2013, «Աշխարհագրագետը գլոբուսը խմելու տվեց» ֆիլմի համար)
 Օնֆլյորի ռուսական կինոյի 21-րդ փառատոնի մրցանակ կնոջ լավագույն դերակատարման համար (2013, «Աշխարհագրագետը գլոբուսը խմելու տվեց» ֆիլմի համար)
 «Ոսկե արծիվ» մրցանակ «Կնոջ լավագույն դերակատարում կինոյում» անվանակարգում (2014, «Աշխարհագրագետը գլոբուսը խմելու տվեց» ֆիլմի համար)
 «Նիկա» մրցանակ կնոջ լավագույն դերակատարման համար (2014, «Աշխարհագրագետը գլոբուսը խմելու տվեց» ֆիլմի համար)
 «Виват кино России!» XXII կինոփառատոնի (Սանկտ Պետերբուրգ) մրցանակ «Կնոջ լավագույն դերակատարման համար» («Աշխարհագրագետը գլոբուսը խմելու տվեց»)
 Ռուսաստանի կինոգետների ու կինոքննադատների «Սպիտակ փիղ» մրցանակ կնոջ լավագույն դերակատարման համար (2014, «Աշխարհագրագետը գլոբուսը խմելու տվեց»)
 «Ոսկե արծիվ» մրցանակ կնոջ լավագույն դերակատարման համար (2015, «Լևիաֆան»)
 Ռուսաստանի կինոգետների ու կինոքննադատների «Սպիտակ փիղ» մրցանակ կնոջ լավագույն դերակատարման համար (2015, «Լևիաֆան»)
 «Նիկա» մրցանակ կնոջ լավագույն դերակատարման համար (2015, «Լևիաֆան»)
 Մոսկվայի XXXVII միջազգային կինոփառատոնի «Արծաթե Սուրբ Գեորգի» մրցանակ կնոջ լավագույն դերակատարման համար (2015, «Օռլեան»)
 «ՏԷՖԻ» մրցանակ կնոջ լավագույն դերակատարման համար (2016, հեռուստասերիալ «Դավաճանություններ»)

Ծանոթագրություններ 

Ռուս դերասանուհիներ
«Նիկա» մրցանակի դափնեկիրներ
«Ոսկե արծիվ» մրցանակի դափնեկիրներ
ՏԷՖԻ մրցանակի դափնեկիրներ
Ռուս կինոդերասանուհիներ
Ռուս հեռուստատեսային դերասանուհիներ